[{"text_idx": "#000000", "text": "Kiu ac\u0302etos la Centran Oficejon?"}, {"text_idx": "#000001", "text": "Universala Esperanto-Asocio havas tri grandajn defiojn en 2023. C\u0302iuj estas ligitaj al la decido vendi la multjaran sidejon de la asocio en Nieuwe Binnenweg 176. C\u0302iuj restas nesolvitaj."}, {"text_idx": "#000002", "text": "Jam plurajn jarojn dau\u0306ras la diskuto pri la sorto de la domo de UEA en Nieuwe Binnenweg, kaj intertempe la situacio diversmaniere s\u0302ang\u0302ig\u0302is. Jam ne validas la oferto, kiun UEA ricevis pli frue. La merkato de nemoveblaj\u0302oj farig\u0302is malpli favora por vendanto interalie pro la milito en Ukrainio. Tial ne tute klaras, kiel finig\u0302os la afero."}, {"text_idx": "#000003", "text": "Jam en 2019 la tiama prezidanto de UEA, Mark Fettes, proponis ke UEA liberig\u0302u de la domo en Roterdamo kaj movu reduktitan oficejon al alia lando. En financa raporto publikigita en 2020 oni taksis, ke eblos vendi la oficejon por 500 000 eu\u0306roj. En au\u0306gusto 2021 Libera Folio povis raporti, ke la estraro de UEA efektive planas fermi la Centran Oficejon en Nieuwe Binnenweg 176 kaj vendi la domon."}, {"text_idx": "#000004", "text": "En septembro 2021 la komitato de UEA aprobis la planon transdoni la kongresan administradon kaj la libroservon de UEA al la organizaj\u0302o E@I en Slovakio. La arkivon de UEA oni decidis transdoni al la Au\u0306stria Nacia Biblioteko en Vieno."}, {"text_idx": "#000005", "text": "En februaro 2022 la komitato sekvis la rekomendon de la g\u0302enerala direktoro Martin Scha\u0308ffer, kaj decidis pri vendo de la domo. Lau\u0306 raporto preparita de Scha\u0308ffer UEA tiam havis oferton de nenomita ac\u0302etanto, kiu pretis pagi 1,075 milionojn da eu\u0306roj por la konstruaj\u0302o."}, {"text_idx": "#000006", "text": "UEA tamen ne tuj akceptis la oferton, sed publike proponis la domon por vendo c\u0302e nederlanda maklerista firmao, kun la komenca prezo de 1,8 milionoj da eu\u0306roj. Ac\u0302etanto ne estis trovita, kaj nun tute ne klaras, kiom da mono UEA efektive povos ricevi por la ne plu bezonata sidejo."}, {"text_idx": "#000007", "text": "En sia bug\u0302eto por la jaro 2023 UEA eliras de tio, ke la domo tamen estos vendita iam meze de la nova jaro \u2013 la kostoj por la domo estas duonigitaj kompare kun la jaro 2022. Tamen tio estas nura supozo, lau\u0306 tio, kion diris Martin Scha\u0308ffer dum la komitata kunsido en decembro 2022:"}, {"text_idx": "#000008", "text": "La decembra komitata kunsido en la reto."}, {"text_idx": "#000009", "text": "\u2013 La bug\u0302eto estas iurilate tre malsekura, c\u0302ar estas vere multaj aferoj, kiuj ne estas tute klaraj, ekzemple kiam ni sukcesos vendi la domon, kiel evoluos la rentoj, kiel ni sukcesos investi nian monon, kaj tiel plu. Do estas vere pluraj aferoj, kiuj ne estas klaraj, kaj en c\u0302i tiu jaro estas ec\u0302 pli da riskoj ol g\u0302enerale."}, {"text_idx": "#000010", "text": "La problemo pri la vendo de la domo estas la unua kaj c\u0302efa defio de UEA dum la jaro 2023. La du aliaj defioj rekte rilatas al g\u0302i: la sorto de la libroservo kaj la sorto de la c\u0302efa parto de la Biblioteko Hector Hodler."}, {"text_idx": "#000011", "text": "La bug\u0302eto de la libroservo por 2023 restas tute sens\u0302ang\u0302a, kvankam Ionel Onet\u0327, la oficisto respondeca por g\u0302ia funkciado, emeritig\u0302is jars\u0302ang\u0302e, kaj la tuta libroservo devis esti transdonita al la organizaj\u0302o E@I, kiu jam lau\u0306kontrakte transprenis la prizorgadon de la kongresa fako de UEA. Tamen pro nekonata kialo la kontrakto pri la transpreno de la libroservo g\u0302is nun ne estis subskribita."}, {"text_idx": "#000012", "text": "Kune kun la arkivo de UEA, ankau\u0306 parto de la Biblioteko Hector Hodler pasintjare estis transdonita al la Au\u0306stria Nacia Biblioteko en Vieno. La au\u0306stria biblioteko tamen volis transpreni nur verkojn, kiujn g\u0302i ne jam posedis, kio signifas, ke almenau\u0306 95 procentoj de la Biblioteko Hector Hodler dau\u0306re trovig\u0302as en la vendota domo de UEA en Roterdamo."}, {"text_idx": "#000013", "text": "Libera Folio petis ke la estraro de UEA respondu al tri demandoj pri c\u0302i tiuj defioj. Anstatau\u0306 respondi rekte al Libera Folio, la estraro decidis dissendi siajn klarigojn al la komitato de UEA kaj al la retpos\u0302ta listo \u201dUEA-membroj\u201d kun la subsskribo \u201dLa Estraro kaj G\u0302enerala Direktoro\u201d ec\u0302 ne menciante, ke temas pri respondoj al niaj demandoj."}, {"text_idx": "#000014", "text": "La libroservo de UEA en pli bonaj tempoj."}, {"text_idx": "#000017", "text": "La estraro de UEA tute ne respondis al la demando pri la transdono de la libroservo al E@I, pri kiu la komitato de la asocio decidis jam en septembro 2021. Supozeble de tiam dau\u0306ras la intertraktadoj pri la precizaj kondic\u0302oj de tiu transdono."}, {"text_idx": "#000018", "text": "La stoko de la libroservo de UEA estas tre granda \u2013 g\u0302i ampleksas proksimume 20 tunojn \u2013 kaj lau\u0306 la bilanco de la asocio g\u0302i valoras proksimume 215 000 eu\u0306rojn. La efektiva merkata valoro tamen sendube estas malpli alta, c\u0302ar temas pri dekmiloj da volumoj, el kiuj multaj restas sen ac\u0302etanto dum jardekoj."}, {"text_idx": "#000019", "text": "Lau\u0306 informoj de Libera Folio, UEA pretas preni la c\u0302efan financan riskon pri la plua funkciado de la libroservo. Lau\u0306plane UEA pagu la transporton de la libroserva stoko al Slovakio, kie havas sian sidejon E@I. La stoko plu restos posedaj\u0302o de UEA, kaj E@I prizorgos nur la mendojn kaj ekspedon."}, {"text_idx": "#000020", "text": "E@I g\u0302is la publikigo de c\u0302i tiu artikolo ne respondis al demandoj de Libera Folio pri la planata transpreno de la libroservo."}, {"text_idx": "#000021", "text": "Libera Folio: C\u0302u estas decido pri la sorto de la restanta (c\u0302efa) parto de la Biblioteko Hector Hodler? Kie oni metos la librojn, kiam la domo estos vendita?"}, {"text_idx": "#000022", "text": "La Estraro kaj G\u0302enerala Direktoro: \u201dLa Biblioteko Hector Hodler dau\u0306re trovig\u0302as en Roterdamo. Por g\u0302i la Estraro serc\u0302adas novan hejmon, kiu povos akcepti la tutan kolekton kaj prizorgi g\u0302in lau\u0306 la plej bonaj kondic\u0302oj.\u201d"}, {"text_idx": "#000023", "text": "La respondo de la estraro enhavas neniun novan informon pri la sorto de la biblioteko. Tamen lau\u0306 informoj de Libera Folio el aliaj fontoj, efektive okazas intertraktado kun grava eu\u0306ropa biblioteko, kiu pretas transpreni la kolekton kaj plu prizorgi g\u0302in. La plano transdoni la bibliotekon al E@I en Slovakio s\u0302ajne ne plu estas aktuala."}, {"text_idx": "#000024", "text": "Libera Folio: C\u0302u oni plu planas vendi la domon? C\u0302u oni havas ac\u0302etanton, kaj c\u0302u plu validas la pli frue diskonigita prezopropono?"}, {"text_idx": "#000025", "text": "La Estraro kaj G\u0302enerala Direktoro: \u201dLa domo kie dum ses jardekoj estis la Centra Oficejo \u2013 en Nieuwe Binnenweg 176 \u2013 estas ofertata por vendo, sed ankorau\u0306 ne estas trovita ac\u0302etanto por la prezo postulata. Jen via s\u0302anco, se vi deziras ac\u0302eti g\u0302in au\u0306 konas potencialan ac\u0302etanton! UEA plu funkcios jure en Roterdamo, el sia alia domo samstrata.\u201d"}, {"text_idx": "#000026", "text": "La lasta respondo de la estraro konfirmas la fakton, ke mankas ac\u0302etanto por la domo. La demando estas, c\u0302u \u201dLa Estraro kaj G\u0302enerala Direktoro\u201d serioze supozas, ke tia ac\u0302etanto troveblas inter la komitatanoj au\u0306 la legantoj de la retpos\u0302ta listo \u201dUEA-membroj\u201d."}, {"text_idx": "#000027", "text": "Plia defio de UEA, ne rekte ligita kun la planata vendo de la domo, estas la sorto de la nova retejo kaj la administra sistemo Akso."}, {"text_idx": "#000028", "text": "En la decembra kunsido la komitato de UEA neatendite kaj kontrau\u0306 la volo de la estraro akceptis modifon de la bug\u0302eto, lau\u0306 kiu UEA en 2023 uzu pliajn 18 000 eu\u0306rojn por certigi la pretig\u0302on kaj ekfunkcion de la reteja projekto."}, {"text_idx": "#000029", "text": "Spite la komitatan decidon, la estraro de UEA lau\u0306 informoj de Libera Folio dau\u0306re hezitas, c\u0302u efektive indas investi pli da mono en la multjaran projekton. TEJO, kiu kontrakte devontigis sin finfari la projekton, aliflanke ne plu havas monon kaj evidente preferus jam liberig\u0302i de la tuta afero."}, {"text_idx": "#000034", "text": "En novembro 2022 okazis malferma reta renkontig\u0302o kun Fernando Maia pri la UK-planoj por 2024. Dum la kunsido reprezentantoj de Ligo de Samseksamaj Geesperantistoj atentigis pri la riskoj. Jam pli frue LSG oficiale petis al UEA, ke oni ne okazigu Universalan Kongreson en lando, kie GLAT-uloj riskas enprizonigon."}, {"text_idx": "#000035", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000036", "text": "Rusio ricevas esperantiston kontrau\u0306 korbopilkisto"}, {"text_idx": "#000037", "text": "Biblioteko Hodler iros al Pollando"}, {"text_idx": "#000038", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}, {"text_idx": "#000040", "text": "\"Lau\u0306 raporto preparita de Scha\u0308ffer UEA tiam havis oferton de nenomita ac\u0302etanto, kiu pretis pagi 1,075 milionojn da eu\u0306roj por la konstruaj\u0302o. UEA tamen ne tuj akceptis la oferton, sed publike proponis la domon por vendo c\u0302e nederlanda maklerista firmao, kun la komenca prezo de 1,8 milionoj da eu\u0306roj.\""}, {"text_idx": "#000041", "text": "Mi volas c\u0302i tie defendi la estraron de UEA. Ankau\u0306 mi pensis en 2022, ke estus sag\u0302e gajni pli da mono metante la domon sur la merkaton. 1 miliono da eu\u0306roj s\u0302ajnis ne tre alta prezo por tiom granda konstruaj\u0302o en la centro de Rotterdam. Tamen, dum la lasta jaro la merkato por domoj falis en Nederlando. Sed mi kredas ke neniu povis antau\u030cvidi tion."}, {"text_idx": "#000042", "text": "La prezoj iom stagnas pro malcerteco, sed certe oni povas vendi g\u0302in por pli ol miliono. Kaj la makleristo povas mem konsili g\u0302ustan prezon, do ne estas dramo kaj pli bone tiel ol se la domo estintus vendita dum mankas ideo por la biblioteko kaj libroservo.\nKrom savo de la bibliotekaj unikaj\u0302oj kaj adiau\u0306o de la stabo, la estraro ne preparis la asocion por translokig\u0302o de Roterdamo."}, {"text_idx": "#000046", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000047", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000050", "text": "Alig\u0302i al 400 aliaj abonantoj"}]